หุ้นลงหลุมตื่นปิดม็อบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

การเมืองทุบไทยดิ่งสวนเอเชีย‘ธีระมงคล’ยันลุยไฟเทรดวันนี้โพสต์ทูเดย์ — หุ้นไทยร่วงหนัก สวนตลาดหุ้นเอเชียดาวโจนส์ ตื่นคำสั่งปิดราชประสงค์ เป็นตัวเร่งนักลงทุนต่างชาติหนี ก่อนเกิดเหตุการณ์รุนแรง
วันที่ 13 พ.ค.ที่ผ่านมา ตลาดหุ้นทั่วโลกปรับตัวขึ้น รับข่าวประเทศสเปนพร้อมรัดเข็มขัดสกัดวิกฤตเศรษฐกิจยุโรป แต่ดัชนีหุ้นไทยกลับดิ่งลงแรงกว่า 9 จุด ก่อนจะเด้งมาปิดที่ระดับ 766.55 จุด ลดลง 7.17 จุด มูลค่าการซื้อขาย 20,332 ล้านบาท หลังต่างชาติขายหนักยิ่งขึ้น 2,622 ล้านบาท
มาร์เก็ตติง เปิดเผยว่า นักลงทุนกระหน่ำขายหุ้นออกมารุนแรงในช่วงบ่าย ต่อเนื่องจากภาคเช้าเพราะตื่นตระหนกคำสั่งรัฐบาลสั่งปิดทางเข้าออกบริเวณราชประสงค์ตั้งแต่เวลา 18.00 น. เป็นต้นไป ทำให้นักลงทุนคิดไปข้างหน้าว่าประเทศไทยจะเกิดเหตุการณ์รุนแรงและลุกลามเพื่อแก้ปัญหาม็อบยืดเยื้อจึงชิงขายหุ้นออกมาก่อน
น.ส.โสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) กล่าวว่า ที่ผ่านมา กบข.ได้เลี่ยงลงทุนในหุ้นที่ได้รับผลกระทบทางการเมืองเช่นหุ้นโรงแรม แต่ยังคงลงทุนหุ้นในประเทศเต็มเพดาน สัดส่วน 10.71% และส่วนใหญ่อยู่ในกลุ่ม SET 50 
สำหรับกรณีของกรีซ เชื่อว่าจะไม่กระทบให้ผลตอบแทนของ กบข.ติดลบในปีนี้ เพราะในไตรมาสแรกยังเป็นบวกอยู่ 2.2% และไม่ได้ลงทุนในตราสารหนี้ แม้ว่าจะลงทุนในตราสารหนี้ต่างประเทศสัดส่วน 5% ก็ตาม
นอกจากนี้ ในเดือน มิ.ย.นี้ จะขออนุมัติคณะกรรมการเพื่อเพิ่มสัดส่วนการลงทุนทางเลือกอีก 12% ทั้งในและต่างประเทศ จาก 7% ในปัจจุบัน ขณะเดียวกันจะขอกระทรวงการคลังให้ กบข. ลงทุนในตราสารอนุพันธ์และสินค้าโภคภัณฑ์ได้ เพื่อกระจายความเสี่ยง โดยเฉพาะในช่วงที่มีภาวะเงินเฟ้อก็จะเปิดโอกาสให้ลงทุนในทองคำได้
นางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ (บล.) ดีบีเอส วิคเคอร์ส (ประเทศไทย) ในฐานะนายกสมาคมบริษัทหลักทรัพย์ กล่าวว่า ประเมินแนวโน้มตลาดลำบากมาก เพราะคาดไม่ได้ว่าจะเกิดเหตุการณ์อะไรขึ้นมา ส่วนลูกค้าต่างชาติของดีบีเอสมีทั้งขายหุ้นออกมาก่อนและชะลอการลงทุน (Wait and See)
“ต่างชาติที่ขายหุ้นออกรอบนี้ คงไม่รีบกลับเข้ามาซื้อเร็วนัก จะต้องรอให้เห็นแนวทางของรัฐบาลในแก้ปัญหาให้ชัดเจนก่อน” นางภัทธีรา กล่าว
นายกวี ชูกิจเกษม ผู้ช่วยกรรมการผู้จัดการ บล.กสิกรไทย กล่าวว่า วันนี้ตลาดยังถูกแรงกดดันจากการเมือง ซึ่งเป็นตัวเร่งให้ผู้ลงทุนที่มีกำไรขายหุ้นที่ถืออยู่ออกมา 
“วันนี้มองแนวต้าน 777 จุด แนวรับที่ 761 จุด และแนวรับระยะต่อไปที่ 747 จุด หากหลุดต่ำกว่าระดับนี้หุ้นจะอยู่ในช่วงขาลง” นายกวี กล่าว 
ถึงแม้บรรยากาศตลาดหุ้นไม่เอื้ออำนวยให้หุ้นน้องใหม่เข้ามาซื้อขาย แต่บริษัท ธีระมงคล อุตสาหกรรม (TMI) ยังคงยืนยันเดินหน้าเข้าซื้อขายในตลาดหลักทรัพย์ เอ็ม เอ ไอ (mai) ในวันนี้เป็นวันแรก เพราะเชื่อมั่นในพื้นฐานและราคาขายหุ้นที่ 0.88 บาท/หุ้น กำหนดที่พี/อี 8 เท่า ขณะที่พี/อี ตลาดหุ้นเอ็ม เอ ไอเฉลี่ยอยู่ที่ 16 เท่า